Зграда Биоскопа „Балкан“

44.81613° С; 20.46237° И﻿ / 44.81613; 20.46237 Зграда Биоскопа „Балкан“ се налази у Београду, у улици Браће Југовића 16. Као објекат у којем су се одиграли значајни догађаји за историју и културу Београда и Србије и као део комплекса зграда које су настале крајем 19. века, зграда биоскопа „Балкан“ представља сведочанство културног, урбаног и архитектонског развоја Београда током друге половине 19. века и има статус споменика културе. Тачна година изградње се не зна, али се претпоставља да је зграда подигнута између 1865. и 1875. године, као хотел Булевар. Када је Жарко Савић у сали хотела основао прву београдску оперу, хотел је добио назив Опера. Београдска опера радила је у овој згради од 1909. до 1911. године. Касније је ту отворен биоскоп Балкан, а данас сеу њој поново налази хотел, под именом хотел Опера. Историјат Зграда, која је првобитно била намењена хотелу „Булевар“, подигнута је између 1867. и 1870. године. на темељима турског хана, са 14 соба и кафаном, која је имала башту увек пуну гостију. Њу је почео да зида Ђорђе Пашона, произвођач алкохолних пића, али му је временом понестало новца, па је добио зајам од Ванђела Томе, познатог дуванџије. Како је позајмица била велика, Пашона није успео да је врати, те је 1900. године цело имање продао Ванђелу Томи, који је касније ово здање тестаментом завештао српском народу. Репрезентативна, академски обликована зграда, састоји се из три посебне целине између данашњих улица Македонске, Браће Југовића и Булевара деспота Стефана, уз који је касније дозидан део зграде у чијем се приземљу налазила велика сала за игранке и свадбе. У тој Сали украшеној раскошним лустерима, великим огледалима и лампионима крајем 19. века гостовале су аустријске и чешке музичке капеле, тако је Булевар постао „први београдски мјузик хол“. Свега три године после прве филмске пројекције у Београду, 1899. године, у овој сали приказан је први филм. У згради данашњег биоскопа „Балкан“ радила је од 1909. до 1911. године Опера на Булевару, први оперски театар у Београду, под руководством Жарка Савића, због чега је и читав хотел постао познат под називом „Опера“. Стални биоскоп у хотелу почео је са радом 1912. године под називом „Гранд биоскоп породице Гомон у хотелу Опера“. Једно време ту су даване и представе позоришта Орфеум Бране Цветковића. Садашњи назив „Балкан“ биоскоп је добио почетком 1928. године. Задужбина Задужбина Томе Ванђела је трајно угашена, а на згради на углу Македонске и Браће Југовића нема чак ни табле посвећене овом великом добротвору. Ипак, његово име сачувано је на постаменту Чукур чесме, чије је постављање овај доброчинитељ иницирао и финансирао, како би се обележило место страдања 1862. године. Види још Списак споменика културе у Београду Хотел Балкан (Београд) Чукур-чесма Орфеум (позориште) Референце Спољашње везе Републички завод за заштиту споменика културе - Београд Архивирано на веб-сајту Wayback Machine (6. фебруар 2021) Листа споменика Републички завод за заштиту споменика културе-Београд/База непокретних културних добара „Љубав и мода” покрећу пројекторе у биоскопу „Балкан” („Политика”, 20. јун 2019) Биоскоп „Балкан” – нови културни центар („Политика”, 14. новембар 2019)